                                                                                                           APROBAT  

                                                                                            prin Hotărârea Consiliului Local

                                                                                                  nr.______din __________

R E G U L A M E N T U L

de organizare şi funcţionare
a

Formaţiunii  de  Intervenţie  Rapidă    

pe  bază  de  Voluntariat  al  

Compartimentului Voluntar pentru Situaţii de Urgenţă
„SALVO”

REGULAMENTUL

de organizare şi funcţionare a Formaţiunii de Intervenţie Rapidă pe bază de Voluntariat   „SALVO”
Cap. 1.  Dispoziţii generale
Art.1  Prin prezentul «Regulament» se stabileşte organizarea, modul de funcţionare, condiţiile de încadrare, drepturile şi obligaţiile, precum şi dotarea Formaţiunii de Intervenţie Rapidă pe bază de Voluntariat   „SALVO” a Compartimentului Voluntar pentru Situaţii de Urgenţă al  Municipiului Timişoara; Formaţiunea de Intervenţie Rapidă pe bază de Voluntariat are ca siglă  “SALVO”, este o formaţie mobilă alcătuită exclusiv din voluntari cu o dotare şi o structură specifică, destinată să desfăşoare acţiuni de ajutor şi salvare a populaţiei şi a bunurilor materiale ale acestora în situaţii de urgenţă civilă, calamităţi sau dezastre, in conformitate cu Legea 481/2004 privind Protecţia Civilă, Ordinul 718/2005 pentru aprobarea Criteriilor de performanţă privind structura organizatorică şi dotarea serviciilor voluntare pentru situaţii de urgenţă modificat prin Ordinul 195/2007, Hotărârea  nr. 1579/2005 pentru aprobarea Statutului personalului voluntar din serviciile de urgenţă voluntare şi Legea 195/2001 Legea voluntariatului.

Art.2  (1) Formaţiunea de Intervenţie Rapidă pe bază de Voluntariat este o formaţie mobilă alcătuită exclusiv din voluntari cu o dotare şi o structură specifică, destinată să desfăşoare acţiuni de ajutor şi salvare a populaţiei şi a bunurilor materiale ale acestora în situaţii de urgenţă civilă, calamităţi sau dezastre.



(2) Prin voluntariat se înţelege activitatea de interes public desfăşurată benevol de persoane fizice în serviciile publice de urgenţă voluntare, în cadrul unor raporturi juridice, altele decât raportul juridic de muncă.



(3) Beneficiarul voluntariatului este comunitatea în folosul căruia se desfăşoară activitatea de voluntariat, reprezentată de consiliul local care a constituit, potrivit legii, compartimentul voluntar pentru situaţii de urgenţă.



(4) Compartimentul Voluntar pentru Situaţii de Urgenţă a  Municipiului Timişoara în subordinea căruia funcţionează Formaţiunea de Intervenţie Rapidă pe bază de Voluntariat „SALVO”, încheie contracte de voluntariat cu fiecare persoană selecţionată, în condiţiile legilor în vigoare.
Cap. 2.   Scopul şi destinaţia

Art.3    Principiile care stau la baza exercitării voluntariatului sunt:

a) implicarea activă a voluntarului în viaţa comunităţii;
b) selecţionarea voluntarilor, fără discriminări, pe baza egalităţii de şanse;
c) încadrarea şi promovarea voluntarului conform pregătirii.

Art. 4   Formaţiunea asigură suport echipelor profesioniste şi preia activităţi de logistică şi 

tehnice în timpul situaţiilor de urgenţă, a dezastrelor, atunci când sunt necesare efective mai mari de forţe în teren, având în componenţă specialişti cu diverse competenţe în domeniul protecţiei civile.


Formaţiunea va avea în componenţă două grupuri de voluntari dupa cum urmează:
a) Echipe de bază – care au în componenţă  specialişti grupaţi pe specialităţi şi care formează nucleul de intervenţie rapidă;
b) Echipe adiacente – care participă la acţiuni cu caracter major, unde este necesar un număr mare de voluntari în zona de intervenţie.
Art.5  În baza organigramei (anexa nr. 1) - stabilite în funcţie de specificul intervenţiilor serviciu de categoria I, echipele formaţiunii pot îndeplini următoarele misiuni:
-  salvări în plan vertical din spaţii periculoase, medii industriale, salvări din peşteri, etc;
-  cercetare-salvare pe cursuri de apă, operaţiuni subacvatice;
-  cercetare canină – acoperă orice tip de acţiune unde este necesară prezenţa câinilor de salvare;
- asigură logistica în teren pe timpul desfăşurării intervenţiilor pentru membrii echipelor care intervin şi pentru sinistraţi;
- asigură baza materială tehnică pentru buna desfăşurare a intervenţiilor şi execută operaţiuni cu caracter tehnic în timpul acţiunii;
- asigură asistentă medicală de urgenţă echipelor de intervenţie şi sinistraţilor, precum şi asistenţă psihologică;
- asigură asistenţă veterinară de urgenţă, înlăturând pericolele provocate de animale, insecte, în spaţii publice şi în zonele de intervenţie;
-  asigură activităţi de prevenire şi sensibilizare a populaţiei asupra pericolelor şi comportamentului în situaţii de urgenţă, calamităţi naturale, dezastre, având ca obiectiv activităţi de informare în şcoli şi instituţii, dar şi sesizare asupra diverşilor factori de risc, de mediu şi ecologic;
-  asigură activităţi de patrulare, monitorizare, asigurare perimetru, degajare circulaţie, în cazul situaţiilor de urgenţă.

Art. 6  Acţiunile de intervenţie sunt coordonate de Compartimentul Voluntar pentru Situaţii de Urgenţă a  Municipiului Timişoara şi se desfăşoară pe baza următoarelor principii:

- desfăşurarea acţiunilor de intervenţie într-un timp scurt, cu eficienţă şi un ridicat profesionalism;

- salvarea cu prioritate a vieţii oamenilor;

- cooperarea şi   complementaritatea  cu celelalte forţe implicate în intervenţie, voluntare sau profesioniste.

Echipele de intervenţie ale formaţiunii “SALVO” pot acţiona independent, sau în cooperare cu alte formaţiuni de intervenţie ce aparţin structurilor M.A.I., M.Ap.N., sau civile.


Formaţiunea de Intervenţie Rapidă pe bază de Voluntariat „SALVO” este o formaţiune destinată să desfăşoare acţiuni de intervenţie, în principal în folosul cetăţenilor municipiului Timişoara, însă poate acţiona şi la alte solicitări din judeţ sau judeţe limitrofe, adresate în scris (fax), sau verbal (telefonic) de urgenţă, de către primăriile sau instituţiile pe raza căreia s-a produs evenimentul, direct Primăriei Timişoara - personalului Compartimentului Voluntar pentru Situaţii de Urgenţă.  În asemenea situaţii, beneficiarului intervenţiei îi revine obligaţia de a achita contravaloarea consumului de combustibil al autovehiculului folosit pentru deplasarea formaţiunii la locul intervenţiei, iar dacă durata intervenţiei depăşeşte 8 ore, să suporte cheltuielile de cazare şi masă, corespunzător timpului efectuat.
Cap. 3. Constituirea, încadrarea şi pregătirea personalului
Art. 7  Formaţiunea de Intervenţie Rapidă pe bază de Voluntariat   „SALVO”  este o formaţiune alcătuită exclusiv din voluntari, bărbaţi sau femei, cu vârsta cuprinsă între 18 – 50 ani, 
având domiciliul în municipiul Timişoara, apte de muncă, sănătoase, având reale calităţi profesionale, fizice şi morale individuale şi pentru lucrul în echipă.

Art. 8  Personalul „SALVO” va fi selectat şi verificat de către personalul de specialitate al Compartimentului Voluntar pentru Situaţii de Urgenţă a  Municipiului Timişoara.


În vederea selecţionării, acesta este obligat să prezinte documente oficiale  prin care să ateste pregătirea sa de specialitate şi adeverinţă privind starea de sănătate.

Art. 9  Membrii cooptanţi vor avea în primele 6 luni calitatea de membri simpatizanţi şi vor face parte din echipe, pe specialitatea aleasă, timp în care vor fi evaluaţi de către şeful formaţiunii, şeful de echipă, urmând ca după cele 6 luni să semneze contractul de voluntariat ( anexa nr.2 ).
Art. 10 Pregătirea voluntarilor se desfăşoară pe baza unei tematici elaborate de către Compartimentul Voluntar pentru Situaţii de Urgenţă a  Municipiului Timişoara şi a unei planificări întocmite de acesta. Şeful formaţiunii conduce şi răspunde de nivelul de pregătire al personalului formaţiei.
La activităţi de pregătire pot participa cadre militare de specialitate sau specialişti din diverse domenii, asiguraţi  prin grija Compartimentului Voluntar pentru Situaţii de Urgenţă a  Municipiului Timişoara

Pregătirea se execută lunar pe parcursul a minim 4 ore, de regulă sâmbăta, sau în alte zile stabilite de comun acord cu personalul formaţiei.
Art. 11  În primele 2 luni de la încadrare personalul formaţiei execută o tematică de pregătire de bază după care va fi verificat şi atestat în vederea participării la acţiuni de intervenţie 
prin Compartimentul Voluntar pentru Situaţii de Urgenţă şi în conformitate cu normativele în vigoare cerute de U.E.

După atestare pregătirea va avea un caracter de specialitate pentru calificarea pe anumite funcţii. Pregătirea poate fi completată prin participarea la cursuri organizate de servicii publice de specialitate din ţară sau străinătate.
Art. 12 Personalul cooptat în compartiment se obligă să participe la toate activităţile de pregătire.

Cap. 4. Dotarea şi asigurarea logistică
Art. 13 Asigurarea cu materiale, aparatură, tehnică şi carburanţi se face prin Compartimentul Voluntar pentru Situaţii de Urgenţă pe baza normativului aprobat prin Decizia nr. 57 / 1998 a Primului Ministru privind organizarea şi dotarea comisiilor şi formaţiunilor de protecţie civilă.
Art. 14 Tehnica şi mijloacele pentru intervenţie din dotarea Formaţiunii de Intervenţie Rapidă pe bază de Voluntariat   „SALVO” se asigură de către Consiliul Local Timişoara, anual, prin fila de buget a “Compartimentului Voluntar pentru Situaţii de Urgenţă” cuprins în planul de 
buget al Municipiului Timişoara  precum şi cea provenită din donaţii, sponzorizări interne sau internaţionale.

Art. 15 Compartimentul Voluntar pentru Situaţii de Urgenţă răspunde de asigurarea tehnico - materială a formaţiei,  răspunde de modul de depozitare şi folosire, controlează periodic starea de operativitate şi stabileşte înlocuirea sau completarea sa prin personalul propriu de specialitate.

Art. 16 (1) Asigură înlocuirea materialelor de intervenţie, conform legislaţiei în vigoare şi garanţiilor oferite de producător. Înlocuirea materialelor se va face în timp util pentru a păstra operativ serviciul de intervenţie.


 (2) Logistica serviciului cuprinde aprovizionarea cu tehnică, bunuri materiale de intervenţie, asigurarea stării tehnice şi de întreţinere, asigurarea financiară.

 a) Logistica acţiunilor de intervenţie cuprinde ansamblul măsurilor şi activităţilor pentru asigurarea desfăşurării continue a acţiunilor de intervenţie şi cuprinde: asigurarea cu tehnică şi echipamente de intervenţie, asigurarea cu carburanţi – lubrifianţi, asigurarea cazării şi hrănirii personalului, asigurarea cu echipament în funcţie de anotimp şi starea vremii precum şi cu echipament de protecţie adecvat intervenţiei, asigurarea transportului pentru apovizionare, asigurarea medicală şi pentru accidente a personalului formaţiei.

 b) Asigurarea logistică a Formaţiunii de Intervenţie Rapidă pe bază de Voluntariat   „SALVO”  se asigură de către personalul de specialitate al Compartimentului Voluntar pentru Situaţii de Urgenţă . Logistica acţiunilor de intervenţie se planifică de şeful formaţiunii pe baza stocurilor de materiale existente în depozit şi a normelor de consum prevăzute de normative şi se aprobă de  responsabilul compartimentului. Cererile de aprovizionare pentru desfăşurarea acţiunilor de intervenţie se înaintează Compartimentului Voluntar pentru Situaţii de Urgenţă şi se asigură prin grija personalului acestuia.
 
c) Cazarea, hrănirea şi odihna pentru perioadele mai mari de intervenţie se planifică de către şeful formaţiunii împreună cu responsabilul compartimentului şi se asigură fie prin eforturi proprii ale beneficiarului intervenţiei, fie prin intermediul altor forţe care intervin, cu decontarea ulteriorară a cheltuielilor.

 
d) Asigurarea medicală a personalului formaţiei se asigură de către medicul acesteia.
Cap.5. Starea de operativitate a  acţiunilor de intervenţie

Art. 17 Formaţiunea de Intervenţie Rapidă pe bază de Voluntariat   „SALVO”  asigură în permanenţă, 24 din 24 de ore, o stare operativă de intervenţie ce presupune:

· alarmarea în timp scurt a membrilor formaţiei;
· nivelul ridicat de pregătire al personalului acesteia pentru orice situaţie de intervenţie;
· gradul corespunzător de dotare şi starea bună a tehnicii, a mijloacelor şi materialelor de intervenţie;
· funcţionarea sistemului de conducere şi comunicaţii în permanenţă.
Răspunderea pentru asigurarea capacităţii operative de intervenţie revine şefului formaţiunii, aceasta fiind periodic verificată de către responsabilul Compartimentului Voluntar pentru Situaţii de Urgenţă sau persoanele de specialitate delegate de acesta.

Art. 18 Alarmarea formaţiunii în scopul desfăşurării acţiunilor de intervenţie se face de către responsabilul Compartimentului Voluntar pentru Situaţii de Urgenţă sau înlocuitorul legal al acestuia.
Evidenţa prezentării personalului şi a participării la intervenţie se face de către şeful formaţiunii sau de către locţiitorul acestuia.


Misiunea de intervenţie se primeşte în scris de la responsabilul compartimentului sau de la înlocuitorul legal al acestuia. În cazul alarmării pentru intervenţie cu excepţia anumitor situaţii se consideră că s-a realizat capacitatea de intervenţie a formaţiei când s-au prezentat: şeful formaţiunii sau un şef de echipă, un şofer şi 4 membrii.

Art. 19 Acţiunile de intervenţie al „SALVO”se desfăşoară având la bază principiile prevăzute la art. 6 din prezentul regulament. Pe parcursul intervenţiilor, a aplicaţiilor şi a exerciţiilor atât şeful de formaţiune cât şi şefii de echipe au dreptul să utilizeze autovehiculul de intervenţie din dotarea Compartimentului Voluntar pentru Situaţii de Urgenţă.
Art.  20   În cazul intervenţiei personalul formaţiunii se subordoneză şefului acestuia.

Şeful formaţiunii coordonează echipele aflate în teren, prin şefii de echipă, care au sub comandă echipele în zona de intervenţie (conform organigramă).
În cazul intervenţiilor comune unde participă mai multe echipe din cadrul formaţiunii, şeful „SALVO” stabileşte un coordonator în teren, pe unul din şefii de echipă, în funcţie de specialitatea necesară în intervenţie, toate celelalte echipe subordonându-se acestuia.

Dacă situaţia impune pe timpul intervenţiei acesta poate reorganiza structura ierarhică şi responsabilităţile pentru rezolvarea problemelor apărute.

Art. 21  La primirea misiunii şeful formaţiunii trebuie să reţină:

-  date despre situaţia de urgenţă civilă produsă: natura acestuia, cauze, urmări,    particularităţi ale zonei în care urmează să intervină

· itinerariul de deplasare;
· asigurarea legăturilor, modul de transmitere a datelor şi informaţiilor;
-     servicii şi formaţiuni implicate în intervenţie şi cine asigură conducerea intervenţiei;
· locul de prezentare şi persoana de contact;
· operaţiunile ce trebuie să le desfăşoare; 

· asigurarea logistică a intervenţiei.
Art. 22 Desfăşurarea intervenţiei cuprinde:

· deplasarea la locul intervenţiei;
· organizarea cercetării;
· organizarea zonei de intervenţie;
· stabilirea metodelor şi formelor de intervenţie;
· planificarea şi desfăşurarea intervenţiei .
După fiecare intervenţie şefii de echipe verifică gradul de disponibilitate a tehnicii şi materialelor pentru noi acţiuni de intervenţie consemnând despre aceasta Compartimentului Voluntar pentru Situaţii de Urgenţă.

Art. 23 La terminarea acţiunilor de intervenţie se va redacta un raport al intervenţiei de către şeful formaţiunii care se va înainta responsabilului compartimentului.

Cap. 6.  Dispoziţii finale
Art. 24 Denumirea generică a Formaţiunii de Intervenţie Rapidă pe bază de Voluntariat. este „SALVO” nume prin care se idintifică orice acţiune internă sau internaţională a formaţiei.
Pe parcursul intervenţiilor se va purta echipamentul de intervenţie.

Art. 25 În funcţie de nevoile formaţiei, pe măsura împlinirii a unei perioade de minim 6 luni în cadrul acesteia, a experienţei acumulate la intervenţii, cu acordul personalului formaţiei, membrii acesteia pot fi promovaţi în următoarele funcţii:

· şef echipă

· şef formaţiune  „SALVO”
Art. 26 Şeful formaţiunii şi şefii de echipe răspund şi efectuează instructajul lunar pentru protecţia muncii, activitate ce se consemnează în fişe special destinate acestui scop.

Art. 27 Pentru activitatea desfăşurată şi în mod deosebit pentru fapte de curaj, sacrificiu sau eroism, personalul formaţiei poate fi recompensat cu diplome, distincţii sau sume de bani provenite din fonduri special constituite, din donaţii sau sponzorizări  aprobate de Consiliul Local.

Art. 28  Formaţiunea de Intervenţie Rapidă pe bază de Voluntariat   „SALVO” organizează activităţi cu caracter educativ în domeniul protecţiei civile în instituţii de învăţămînt şi pregăteşte echipe de voluntari juniori sub suprevegherea şi conducerea şefilor de echipă desemnaţi de şeful formaţiunii, aceste activităţi având un caracter educativ şi civic.
            Preşedintele Comitetului Local                                 Compartimentul Voluntar pentru

    pentru Situaţii de Urgenţă                                                Situaţii de Urgenţă

             PRIMAR                                                              Inspector de specialitate

         dr.ing. GHEORGHE CIUHANDU                                           Iulian Găurean

